Markerte Oktoberrevolusjonen: 15 anholdt etter slagsmål i Oslo

En markering av et 100-årsjubileum av Oktoberrevolusjonen i Russland endte i slagsmål på Tøyen i Oslo. Én mann er pågrepet og en er anmeldt.

28. okt. 2017 20:15 Sist oppdatert 29. oktober 2017

– Det begynte med at flere personer begynte å i tog fra Grønland torg. De hadde røde masker og bar røde bannere med halvmåne og sigd og brente bengalske lys mens de marsjerte, sier operasjonsleder Gjermund Stokkli ved Oslo politidistrikt.

Det skulle være en markering for en festival i forbindelse med 100-årsjubileet for Oktoberrevolusjonen.

– Arrangementet var ikke meldt inn til politiet, sier Stokkli.

Ifølge NTB gikk mellom 20 og 50 personer i toget.

– Da toget nærmet seg Tøyen, begynte det å flokke seg ungdom som ikke liker slike opptog i dette området. Heldigvis var vi raskt på stedet med flere enheter og klarte å spre aktørene før det utartet, sier Stokkli.

Folk løp i alle retninger da politiet ankom, men Stokkli sier at politiet raskt hadde kontroll.

Én person ble innbrakt for brudd på politiets pålegg, én anmeldt for forulemping av politimann og resterende ble dimittert. Ingen personer ble skadet, opplyser politiet.

Politiet har tatt kontakt med arrangørene av festivalen, Tjen folket, en kommunistisk organisasjon, men Stokkli sier at ingen ønsker å påta seg ansvaret for aksjonen.

At arrangementet ikke var meldt inn til politiet i god tid er en formalovertredelse. Det er både ytringsfrihet og forsamlingsfrihet i Norge, men politiet skal gripe inn om demonstrasjoner forårsaker brudd på alminnelig ro og orden.

Bernt Hagtvet om oktoberrevolusjonen: Jeg utfordrer den russiske ambassadør til å arrangere en sørgehøytidelighet den 7.november.

Aftenpostens førsteside 8. november 1917 om oktoberrevolusjonen. Den fant sted 7. november, men kalles oktoverevolusjonen fordi Russland den gang brukte den julianske kalender. Aftenpostens arkiv